Marthinus Basson se ‘Terminaal 3’ nou op die plankeAnna-Mart van der Merwe en Stian Bam in ‘Terminaal 3’. (Foto: Verskaf) ŉ Uur in ŉ hospitaal kan soos dae voel. Wanneer jy op die geboorte van ŉ baba wag, is die belofte van vreugde daar. In ander gevalle is die wag senutergend, die uitkoms hartseer. In die nuwe Afrikaanse verhoogproduksie Terminaal 3 wag ŉ jong getroude paartjie op die geboorte van hul eersteling, terwyl ŉ geskeide ouerpaar wag om die liggaam van hul 19-jarige kind uit te ken. Die milieu waarbinne Terminaal 3 afspeel, is so universeel dat dit eintlik in enige land kan afspeel. Daar is min mense wat nog nie in die wagkamer van ŉ hospitaal op ŉ nuwe kans op die lewe of verpletterende nuus gewag het nie. Dit is vir baie mense ŉ waterskeidingsoomblik waar hulle kan besin oor die lewe en hoe om dit dalk anders te benader, of foute van die verlede reg te stel. Akteurs wat al gewys het hulle kan in die hart en siel van hul karakters klim, het die taak om aan dié drama van Lars Norén reg te laat geskied. Die rolverdeling bestaan uit Anna-Mart van der Merwe, André Roothman, Stian Bam, Edwin van der Walt en Carla Smith. Die regisseur is Marthinus Basson, wat onlangs die regie van Koning Lear en Ek, Anna van Wyk behartig het, en hy het ook Norén se teks vertaal. Basson se aanbieding van Ek, Anna van Wyk het vroeër vanjaar met vyf Kannas weggestap. Dit sluit in die Kanna-prys vir beste teateraanbieding en regie, ontwerp (Marthinus Basson), aktrise (Tinarie van Wyk Loots) en mansbyspeler (Carlo Daniels). Norén word as die grootste Sweedse dramaturg ná August Strindberg beskou. Sy werke word wêreldwyd opgevoer en is bekend vir die emosionele trefkrag daarvan. Terminaal 3 bied nie lighartige vermaak aan gehore nie; inteendeel, dit is die soort teaterproduksie wat op elke kunstefees die teenvoeter vir ligte en vrolike vermaak is. Dit is wel nie net vir gesoute teatergangers of fynproewers nie, maar vir enige gehoorlid wat dié eenvoudige, dog komplekse, aanbieding van ŉ verhaal oor verlies wil ervaar. Terminaal 3 is op 30 September, 1 en 2 Oktober by die Atterbury-teater in Pretoria op die planke. Kaartjies vir dié vertonings is by Seatme beskikbaar.